
REFERAT DE APROBARE A PROIECTULUI DE HOTĂRÂRE
Privind aprobarea „Protocolului de colaborare pentru Obligația privind folosința monumentului istoric – Municipiul Timișoara între Direcția Județeană pentru Cultură Timiș și Municipiul Timișoara”


1. Descrierea situației actuale
Municipiul Timişoara deţine cel mai mare patrimoniu arhitectural din ţară de o valoare deosebită atât pentru România, cât şi pentru Europa. Păstrarea acestei moşteniri culturale constituie o datorie, atât pentru autorităţile locale cât şi pentru proprietari. 
Deşi Municipiul Timişoara are o istorie de circa opt secole, structura urbană şi clădirile actuale se datorează activităţii de construcţii din ultimii trei sute de ani. Construcţiile istorice formează ansambluri, având fiecare o identitate arhitecturală proprie, într-o varietate impresionantă de stiluri. Ele reprezintă întreaga istorie a arhitecturii europene, de la perioada barocă şi până la cea interbelică.
Prezentul protocol face referire la clădirile monumente istorice individuale și la clădirile situate în ansambluri și situri istorice protejate, aflate pe raza Municipiului Timișoara.
   
2. Schimbări preconizate și rezultate așteptate
Protejarea și valorificarea patrimoniului construit trebuie să se constituie ca practici incluse în politicile publice ale autorităților pentru cultură, educație, mediu, dezvoltare spațială și peisaj cultural, urbanism și amenajarea teritoriului, dezvoltare locală, regională și europeană.
Transparentizarea activității de protejare a patrimoniului construit, susținută de o informare corectă și o promovare constantă reduce semnificativ riscul intervențiilor neconforme. 
Prezentul protocol are ca obiect colaborarea dintre cele 2 (două) părți în vederea desfășurării activităților de cercetare/inventariere, în scopul elaborării documentului obligatoriu, Obligația privind folosința monumentului istoric, conform L422/2001, pentru fiecare clădire monument, situată în ansamblu sau sit protejat, de pe raza Municipiului Timișoara. Prioritate vor avea imobilele aflate în Situl urban „Fabric” (I),  poz. 61, Cod TM-II-s-B-06096, în Lista Monumentelor Istorice – 2015 și se va putea continua până la acoperirea tuturor imobilelor cuprinse în zone istorice protejate. 
Prezentul protocol stabilește obligațiile[footnoteRef:1] privind folosința monumentului istoric în concordanță cu legislația în vigoare privind protejarea și conservarea patrimoniului istoric construit în Municipiul Timișoara. Se aplică tuturor clădirilor cuprinse în zonele protejate și care se supun legilor care guverneaza acest protocol. [1:  Elementele de natură tehnică, de detaliu, se vor regăsi în raportul de specialitate și, dacă se impune,  în nota de fundamentare.] 

	Necesitatea proiectului este justificată de numărul mare de clădiri monument sau situate în zone protejate, de pe raza municipiului Timiș și informarea insuficientă asupra importanței conservării lor și a corectitudinii intervențiilor realizate asupra acestora. Proiectul de cercetare propune și o analiză critică asupra metodologiei de completare și elaborare a Obligației privind folosința monumentului istoric, necesară pentru adaptarea documentului la particularitățile fiecărui imobil în parte.

3. Alte informații 
În condiţiile prezentului Protocol şi cu respectarea prevederilor legale, pentru clădirile monument istoric, clădirile istorice din ansambluri și/sau situri, sunt stabilite obiectivele care trebuiesc îndeplinite precum și modalitatea de realizare a acestora prin vizite în teren pentru colectarea de date privind starea generală de conservare a monumentului istoric, realizarea bazei de date pentru fiecare imobil, redactarea Obligației privind folosința monumentului istoric și comunicarea acesteia către proprietari. 

4. Concluzii
Ca urmare a celor prezentate mai sus, considerăm oportună promovarea proiectului de hotărâre privind aprobarea „Protocolului de colaborare pentru Obligația privind folosința monumentului istoric – Municipiul Timișoara între Direcția Județeană pentru Cultură Timiș și Municipiul Timișoara”.
Legalitatea urmează sa fie stabilită de Serviciul Juridic prin emiterea avizului.

